‘Sy was net dronk’ sê polisie glo ná aanvalSanet de Lange. Foto: Facebook ŉ Jong vrou van Kaapstad is verlede week glo erg deur drie mans aangerand nadat sy buite ŉ nagklub in ŉ metertaxi geklim het. Sanet de Lange (18) is Vrydagoggend bebloed langs ŉ straat in Claremont gevind. Die polisie het haar na die Groote Schuur-hospitaal gehaas. Marius Strydom (29), De Lange se halfbroer, het gesê sy suster en haar vriendinne het die Donderdagaand in die nagklub Tiger Tiger gekuier. De Lange se vriende is omstreeks 04:00 weg by die klub, maar sy het nog langer gebly. Sy het later in ŉ metertaxi buite die kuierplek geklim om huis toe te gaan. “Alhoewel sy nie presies alles kan onthou wat met haar gebeur het nie, onthou sy daar was twee mans in die taxi en dat sy ŉ baie vreemde gevoel gekry het. Sy het baie onveilig gevoel en geweet sy moet net wegkom,” het Strydom gesê. Hy vertel De Lange het ongeveer ŉ kilometer weg van die kuierplek uit die taxi gespring en gehardloop. Die mans het haar glo agternagesit en op die grond vasgedruk. “Sy onthou dat daar drie mans was wat haar aangerand het. Hulle het haar so hard geskop en geslaan en probeer om haar kop in te trap. Sy kon daarin slaag om weg te hardloop en het oor ŉ kerk in die omgewing se muur gespring,” het Strydom gesê. Daar het De Lange glo onder ŉ hoop blare weggekruip terwyl sy gehoor het hoe die verdagtes na haar soek. “Toe dit stil geword het, het sy by die pad af gestap om hulp te soek. Sy was seker op pad polisiestasie toe, maar het langs die pad haar bewussyn verloor en iemand het haar later daar gevind.” De Lange moes steke aan ŉ wond langs haar kop kry, en het verskeie ander snye en kneusplekke asook harsingskudding opgedoen. Strydom was hoogs ontstoke toe hy vertel het van sy ervaring met die polisie ná die voorval. Hy het gesê hy is die Vrydagoggend na die polisiestasie om met die beamptes te praat wat sy suster hospitaal toe geneem het, maar het ŉ baie koue ontvangs gekry. “Hulle het net aanhou sê hoe dronk sy was en dat die beserings seker veroorsaak is omdat sy geval het. Hulle was geensins besorg oor haar welstand nie en het ongeërg gevra hoekom ons ŉ saak wil oopmaak, want sy was net dronk,” het hy gesê. “Dit is onaanvaarbaar dat misdaad teen vroue so afgewater word of dat daar gemaak word asof dit op die een of ander rede die vrou se skuld is,” het hy gesê. “Ongeag of my suster gedrink het of nie, sy het die verantwoordelike ding gedoen deur nie huis toe te bestuur nie, maar van ŉ taxi gebruik te maak. Nou word sy blameer vir wat met haar gebeur het. Dit is hoekom ek bewusmaking van hierdie voorval wil skep. Dit is onaanvaarbaar dat vroue soos tweedeklas burgers behandel word.” Strydom het ook gesê taximaatskappye moet maatreëls gereed hê om die veiligheid van hul kliënte te verseker, soos kameras voor en agter in die voertuie. Hy het ook bevraagteken hoekom daar geen vrouetaxibestuurders is of hoekom taxigebruikers nie die opsie het om ŉ vrouebestuurder te versoek nie. “Dit is ongelooflik teleurstellend om te sien hoe apaties mense oor misdaad teen vroue is.” Kapt. FC van Wyk, woordvoerder van die polisie, het aan Maroela Media gesê die polisie kan geen kommentaar oor die voorval lewer nie aangesien De Lange se familie nie ŉ saak aanhangig gemaak het nie.